‘Survivor SA’ onbepaald uitgestelSurvivor SA-aanhangers gaan ongelukkig nie gou weer voor die kleinkassie kan inskuif om hulle gunsteling‑ plaaslike realiteitsreeks te kyk nie. Die agtste seisoen is nou onbepaald uitgestel weens die Covid-19-pandemie. Survivor SA: Immunity Island was veronderstel om in Augustus die kassie te tref, en verfilming sou vandeesmaand begin het. Die siftingsproses vir deelnemers is ook reeds afgehandel. “M-Net en die produksiehuis Afrokaans Film & Television [wat Survivor SA vervaardig] het die produksie- en uitsaaitydlyn en logistiek vir die program weer bekyk sedert die begin van die wêreldwye pandemie,” sê Nadine Moomsamy, woordvoerder vir M-Net. “Die veiligheid van die verfilmingspan, die deelnemers en verskaffers was ons primêre fokus met die assessering en besluitnemingsproses om die reeks onbepaald uit te stel.” Survivor SA het in 2012 begin toe die program in Panama afgespeel het. Vanessa Marawa het weggestap met dié gesogte titel. Ander bekende wenners van die program was Gigi van Schalkwyk, Hykie Berg, Tom Swartz en verlede jaar se Rob Bentele. Robert Bentele (Argieffoto) Verlede jaar se seisoen, Survivor SA: Island of Secrets, wat in Samoa afgespeel het, was een van M-Net se gewildste reekse tot op hede en die produksiespan skryf dit toe aan veral twee faktore wat saamgespeel het. “Verlede jaar was só ŉ groot sukses oor die fantastiese deelnemers en ongelooflike individue wat in ekstreme omstandighede deelgeneem het,” het Handrie Basson, uitvoerende hoof van Afrokaans, vroeër vanjaar by ŉ konferensie gesê. Van 2019 se bekende deelnemers was Letitia le Roux, Steffi Brink, Nicole Capper, Durão Mariono en Danté de Villiers. “Ons het ook ons eie Suid-Afrikaanse kinkel op die program gesit met die Island of Secrets-tema, wat nie voorheen in Amerika of in enige ander Survivor gesien is nie.” Basson en sy span het tydens die mediakonferensie gesê hulle sien uit na die agtste seisoen en beloof dat dit baie verassings sal inhou.